Document ID: /roh_data/filtered/fineweb-2-filterrobots_roh.jsonl.gz/17591

Ensemen cun ils schefs da fracziun ha la delegaziun administrativa dal parlament decis da metter a disposiziun a las parlamentarias ed als parlamentaris in post spezialisà independent per cussegliaziun en connex cun mulesta sexuala.
I saja in pass impurtant e necessari di la vicepresidenta dal Cussegl naziunal e commembra da la delegaziun administrativa Marina Carobbio.
Ils cunfins tranter in flirt e mulesta sexuala è ina problematica che pertutga tut la societad e quai duai era occupar in parlament modern.
ll post da cussegliaziun vegn pajà dal parlament e custa 3600 francs per onn. A disposiziun stà quel davent dal schaner 2018. Suenter 1 onn vegn fatg ina evaluaziun da la situaziun e decis co cuntinuar.
La differenza tranter in flirt ed ina mulesta sexuala
La delegaziun administrativa ha fatg ina glista, il link avra en ina nova fanestra che mussa la differenza tranter in flirt e mulesta sexuala. Tar in flirt èn duas persunas d'accord cun il svilup da la situaziun ed ils cunfins persunals vegnan respectads. Sche l'emprova d'ina avischinaziun vegn però mo dad ina vart e n'è betg giavischada da l'autra persuna u degradescha e permalescha quella, lura è quai mulesta sexuala.
Marina Carobbio deplorescha che talas mesiras fan da basegn ozendi. Per reagir ed elavurar mesiras na saja mai memia tard. Ina funcziun impurtanta survegnan era ils schefs da fracziun. Els hajan da discurrer cun lur commembras e commembers e da guardar che mulesta sexuala vegnia discutada ed evitada en la cultura tranter parlamentarias e parlamentaris.
La debatta sur da sexissem en il parlament
La discussiun davart la mulesta sexuala en il parlament ha cumenzà cun il cas Yannick Buttet. Il cusseglier naziunal da la PCD è vegnì denunzià pervi dad in cas da stalking envers ina ex-amia. Sin quai han diversas parlamentarias e parlamentaris fatg enconuschent cas da mulesta sexuala en il parlament.
RR actualitad 12:00